การไฟฟ้าส่วนภูมิภาค ให้การดูแลพื้นที่ที่ได้รับผลกระทบจากพายุปาบึกเต็มที่ แก้ไขให้สามารถจ่ายกระแสไฟฟ้าให้กับประชาชนได้
การไฟฟ้าส่วนภูมิภาค ให้การดูแลพื้นที่ที่ได้รับผลกระทบจากพายุปาบึกเต็มที่ แก้ไขให้สามารถจ่ายกระแสไฟฟ้าให้กับประชาชนได้ นายวัลลภ กิตติวิวัฒน์ รองผู้ว่าการการไฟฟ้าส่วนภูมิภาค (PEA) ในฐานะผู้บัญชาการศูนย์อำนวยการช่วยเหลือสนับสนุนกรณีเหตุการณ์ไม่ปกติ (ศอส.) กล่าวถึงการกู้สถานการณ์ไฟฟ้าดับจากสถานการณ์พายุปาบึกว่า ผลกระทบจากพายุได้สร้างความเสียหายกับระบบไฟฟ้าในหลายพื้นที่ โดยภาพรวม จังหวัดสุราษฎร์ธานีและสงขลาได้รับผลกระทบบ้าง ซึ่งส่วนใหญ่เป็นผลจากต้นไม้ล้ม พาดสายไฟฟ้า ซึ่งมีการแก้ไขเป็นที่เรียบร้อยแล้ว โดยมีการทำงานตลอดทั้งคืนที่ผ่านมา ส่วนจังหวัดนครศรีธรรมราชที่พายุขึ้นฝั่งนั้น มีเสาไฟฟ้าล้มหลายจุดโดยเฉพาะที่อำเภอปากพนังและอำเภอเมือง ซึ่งที่อำเภอปากพนังในช่วงแรกการเข้าพื้นที่เป็นไปอย่างยากลำบากเนื่องจากสภาพอากาศ แต่เมื่อเข้าพื้นที่ได้ในช่วงเย็นก็ได้เร่งเคลียร์พื้นที่และทำให้สามารถจ่ายกระแสไฟฟ้าได้ การไฟฟ้าส่วนภูมิภาคได้ติดตามพยากรณ์อากาศอย่างใกล้ชิด พร้อมทั้งจัดเตรียมชุดซ่อมและแก้ไขกรณีกระแสไฟฟ้าขัดข้องและเตรียมการปรับแผนตามสถานการณ์ และจัดตั้งศูนย์เฉพาะกิจสนับสนุนอำนวยความสะดวกแก้ไขกรณีกระแสไฟฟ้าขัดข้องหากเกิดเหตุการณ์ไม่ปกติ ในส่วนของการฟื้นฟูหลักจะอยู่ที่อำเภอเมืองและอำเภอปากพนัง จังหวัดนครศรีธรรมราช ซึ่งจะต้องทำให้พื้นที่ส่วนใหญ่กลับมาจ่ายไฟได้ภายในวันนี้ รองผู้ว่าการการไฟฟ้าส่วนภูมิภาค กล่าวด้วยว่า หากมีสถานการณ์น้ำท่วมบ้าน ควรยกเครื่องใช้ไฟฟ้า ไว้ที่สูงหรือหากไม่อยู่บ้านควรปิดคัทเอาท์ หรืองดใช้ไฟฟ้าและอย่าสัมผัสเครื่องใช้ไฟฟ้าในขณะที่ตัวเปียกน้ำ นอกจากนี้หากพบเหตุลมแรง หรือมีต้นไม้พาดสายไฟฟ้า สามารถแจ้งเหตุ ได้ที่ PA Call Center 1129